গতকাল মিয়ানমার সীমান্ত এলাকা ঘুমধুম জলপাইতলী জিরোপয়েন্ট গেলে সেখানে কথা হয় মংডুর ঢেকিবনিয়া, মিয়ার পাড়ার বাসিন্দা নুর বেগম (১৮) সাথে। নুর বেগমের কান্নায় সীমান্তের আকাশ ভারী হয়ে উঠেছে। দুই অবুঝ শিশুকে বুকে জড়িয়ে কাঁদতে কাঁদতে তিনি জানান, শুক্রবার সকালে সেনাবাহিনী গ্রামে প্রবেশ করে এলোপাতাড়ি গুলি শুরু করে। সরকারি বাহিনী ও বর্ডার গার্ড পুলিশ (বিজিপি) আমাদের গ্রামেই অন্তত ৭/৮ জনকে হত্যা করেছে। আমার স্বামী ওমর ফারুক(২১)কেও তারা আমার চোখের সামনে গুলি করে হত্যা করেছে। আমাকেও নির্মমভাবে নির্যাতন করেছে তারা। কোন মতে দুই শিশু ৫ বছরের সুমাইয়া ও ১বছরের হালিমাকে কোলে নিয়ে বাংলাদেশে পালিয়ে এসেছি। ৪ দিন ধরে ভাত পানি খেতে পারিনি। এখানে খোলা আকাশের নিচে রয়েছি। আমার প্রিয় স্বামীকে তারা নির্যাতনের পরে কিভাবে হত্যা করেছে তা বলে বুঝাতে পারবনা। আমার স্বামী সেখানে দিন মজুরের কাজ করত। অথচ তারা সন্ত্রসী আখ্যা দিয়ে তাকে হত্যা করে। তিনি আরও বলেন, আজকে শুনেছি ১১টার দিকে বাড়িটি আগুন দিয়ে পুড়িয়ে দিয়েছে। আমার বাড়ির উপর আগুনের ধোয়া ও লীলাশিখা দেখা গেছে। আমাদের গ্রাম ছাড়াও পাশের কয়েকটি গ্রামে একই ভাবে নির্যাতন ও হত্যা করেছে। সেখানে নিহতদের মধ্যে নারী ও শিশু রয়েছে। পাশের বাড়ির এক নবজাতকেও তারা হত্যা করেছে শিশুটির মায়ের সামনে। এখন আমার দুই শিশু ছাড়া আর কেউ নেই পৃথিবীতে। নুর বেগমের প্রশ্ন কিভাবে বেঁচে থাকবে অবুঝ দুই শিশুকে নিয়ে? কোথায় পাবে মাথাগোজানোর জায়গা?